สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 20 ธ.ค. 60
20 ธ.ค. 2560

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (19 ธ.ค.) โดยได้รับปัจจัยกดดันจากการที่นักลงทุนเริ่มไม่มั่นใจว่า ร่างกฏหมายปฏิรูปภาษีซึ่งผ่านความเห็นชอบจากสภาผู้แทนราษฎรสหรัฐเมื่อวานนี้ จะช่วยกระตุ้นเศรษฐกิจสหรัฐได้มากเท่าที่รัฐบาลคาดหวังไว้หรือไม่ ขณะที่ดัชนี Nasdaq ปิดอ่อนแรงลง หลังจากหุ้นแอปเปิลร่วงลง เนื่องจากนักวิเคราะห์ได้ปรับลดความน่าลงทุนของหุ้นแอปเปิลเมื่อวานนี้
ดัชนีเฉลี่ยอุตสาหกรรมดาวโจนส์ปิดที่ 24,754.75 จุด ลดลง 37.45 จุด หรือ -0.15% ดัชนี S&amp;P500 ปิดที่ 2,681.47 จุด ลดลง 8.69 จุด หรือ -0.32% ดัชนี Nasdaq ปิดที่ 6,963.85 จุด ลดลง 30.91 จุด หรือ -0.44%
 
ตลาดหุ้นยุโรปปิดลบเมื่อคืนนี้ (19 ธ.ค.) หลังจาก Ifo ซึ่งเป็นสถาบันวิจัยเศรษฐกิจของเยอรมนี เปิดเผยว่า ดัชนีความเชื่อมั่นภาคธุรกิจของเยอรมนีปรับตัวลงในเดือนธ.ค. ซึ่งสวนทางกับที่นักวิเคราะห์คาดว่าจะเพิ่มขึ้น โดยข้อมูลดังกล่าวได้สกัดปัจจัยบวกจากความหวังที่ว่า สภาคองเกรสสหรัฐจะสามารถผ่านกฎหมายปฏิรูปภาษีได้สำเร็จ และส่งต่อให้ประธานาธิบดีโดนัลด์ ทรัมป์ ลงนามรับรองเป็นกฎหมายได้ภายในสัปดาห์นี้
ดัชนี Stoxx Europe 600 ปรับตัวลง 0.4% ปิดที่ 391.02 จุด
ดัชนี DAX ตลาดหุ้นเยอรมันปิดที่ 13,215.79 จุด ลดลง 96.51 จุด หรือ -0.72% ดัชนี CAC-40 ตลาดหุ้นฝรั่งเศสปิดที่ 5,382.91 จุด ลดลง 37.67 จุด หรือ -0.69% และดัชนี FTSE 100 ตลาดหุ้นลอนดอนปิดที่ 7,544.09 จุด เพิ่มขึ้น 7.08 จุด หรือ +0.09%
 
ตลาดหุ้นลอนดอนปิดขยับขึ้นเมื่อคืนนี้ (19 ธ.ค.) ขานรับกระแสคาดการณ์ว่า สภาคองเกรสสหรัฐจะสามารถผ่านกฎหมายปฏิรูปภาษีได้สำเร็จ และส่งต่อให้ประธานาธิบดีโดนัลด์ ทรัมป์ ลงนามรับรองเป็นกฎหมายได้ภายในสัปดาห์นี้
ดัชนี FTSE 100 เพิ่มขึ้น 7.08 จุด หรือ +0.09% ปิดที่ 7,544.09 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้นเมื่อคืนนี้ (19 ธ.ค.) ขานรับการคาดการณ์ที่ว่า สต็อกน้ำมันดิบซึ่งสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยในวันนี้ จะปรับตัวลดลงติดต่อกันเป็นสัปดาห์ที่ 5 นอกจากนี้ สัญญาน้ำมันดิบยังดีดตัวขึ้นจากสถานการณ์ตึงเครียดในตะวันออกกลาง
สัญญาน้ำมันดิบ WTI ส่งมอบเดือนม.ค. เพิ่มขึ้น 30 เซนต์ หรือ 0.5% ปิดที่ 57.46 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. เพิ่มขึ้น 39 เซนต์ หรือ 0.6% ปิดที่ 63.80 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (19 ธ.ค.) หลังจากอัตราผลตอบแทนพันธบัตรสหรัฐพุ่งขึ้น จากรายงานของกระทรวงพาณิชย์สหรัฐซึ่งระบุว่า ตัวเลขเริ่มต้นสร้างบ้านของสหรัฐพุ่งสูงสุดรอบ 1 ปีในเดือนพ.ย.
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 1.3 ดอลลาร์ หรือ 0.1% ปิดที่ระดับ  1264.20 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 5.2 เซนต์ หรือ 0.32% ปิดที่ 16.153 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 90 เซนต์ หรือ 0.1% ปิดที่ 914.1 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 6.55 ดอลลาร์  หรือ 0.6% ปิดที่ 1,018.60 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักบางสกุล ในการซื้อขายที่ตลาดนิวยอร์กเมื่อคืนนี้ (19 ธ.ค.) ขณะนักลงทุนรอดูผลการลงมติรับรองร่างกฎหมายปฏิรูปภาษีขั้นสุดท้ายในวุฒิสภาสหรัฐ ซึ่งมีขึ้นหลังจากที่ตลาดปิดทำการแล้ว
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1846 ดอลลาร์ จากระดับ 1.1783 ดอลลาร์ ในขณะที่ปอนด์แข็งค่าขึ้นแตะ 1.3386 ดอลลาร์ จากระดับ 1.3385 ดอลลาร์ และดอลลาร์ออสเตรเลียอ่อนค่าลง ที่ระดับ 0.7663 ดอลลาร์ จากระดับ 0.7667 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.92 เยน จากระดับ 112.56 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9854 ฟรังก์สวิส จากระดับ 0.9860 ฟรังก์สวิส